Það er tilhlökkun í loftinu fyrir helgina . Yfir fimmtíu manns á vegum Fjallafélagsins leggja í stóra verkefnið næstkomandi sunnudag ; annars vegar á Hvannadalshnúk og hins vegar á Hrútsfjallstinda . Þessum ferðum var frestað frá síðustu helgi vegna veðurs . Fyrir meirihluta hópsins er þetta langþráð lokatakmark í 10.000 metra áskorun Fjallafélagsins sem hófst þann 26. janúar síðastliðinn . Þessar kempur hafa farið í samtals 18 undirbúningsgöngur , allt frá Eyrarfjalli og Glym að Botnssúlum og Heklu . Einnig var bryddað upp á nýjungum eins og fjölskyldugöngu í Heiðmörk og Norðuljósagöngu á Þingvöllum . Veðurútlit er gott fyrir sunnudaginn ; loksins er almennilegt gat á milli lægða ! Myndir og ferðafrásögn mun birtast hér á vefnum eftir ferðirnar .